b'\n_START_ARTICLE_\nIso Kivij\xc3\xa4rvi (Parkano, Mustaj\xc3\xa4rvi)\n_START_SECTION_\nMaantietoa\n_START_PARAGRAPH_\nJ\xc3\xa4rven pituus on 900 metri\xc3\xa4, leveys 300 metri\xc3\xa4 ja sen pinta-ala on 15 hehtaaria. Se sijaitsee Sompionevan turvetuotantoalueelta puoli kilometri\xc3\xa4 it\xc3\xa4\xc3\xa4n V\xc3\xa4likankaan takana. J\xc3\xa4rven pikkuveli V\xc3\xa4h\xc3\xa4 Kivij\xc3\xa4rvi on kuivatettu avosuoksi, jonka reunaan tuotantoalue rajautuu. J\xc3\xa4rvi j\xc3\xa4\xc3\xa4 kahden kangasmets\xc3\xa4alueen v\xc3\xa4liin ja suo-ojia laskee siihen pohjois- ja etel\xc3\xa4p\xc3\xa4\xc3\xa4ss\xc3\xa4. Er\xc3\xa4s suo-ojista toimii samalla laskuojana, koska j\xc3\xa4rven vedet laskevat p\xc3\xa4\xc3\xa4asiassa noin 2,5 kilometri\xc3\xa4 suoalueen l\xc3\xa4pi Iso Pelij\xc3\xa4rveen. Rantaviivan pituus on 2 kilometri\xc3\xa4. J\xc3\xa4rvi on matala, ja sen rannat ovat ruohottuneita ja soistuneita. Ilmakuvien perusteella j\xc3\xa4rven keskiosat ovat heinittyneit\xc3\xa4. J\xc3\xa4rven rannat ovat autiot. Etel\xc3\xa4puolelta j\xc3\xa4rven ohittaa Hoseuksesta Mustaj\xc3\xa4rvelle kulkeva yhdystie 13344.\n_START_SECTION_\nLuonto\n_START_PARAGRAPH_\nJ\xc3\xa4rvi on matala ja ruohottunut j\xc3\xa4rvi, johon laskee ymp\xc3\xa4rist\xc3\xb6n suoalueen ja viereisen tuotantoalueen kuivatusojien vedet. Niiden vuoksi vesi on happamuusasteeltaan hapanta ja eritt\xc3\xa4in humuspitoista. T\xc3\xa4m\xc3\xa4 on vaikuttanut veden happipitoisuuksiin negatiivisesti. Vuonna 1994 vedenlaatua tutkittiin kerran. Silloin kokonaistypen pitoisuus oli 1300 \xce\xbcg/l, kokonaisfosforin pitoisuus 86 \xce\xbcg/l (rehev\xc3\xa4 j\xc3\xa4rvi) ja hapen kyll\xc3\xa4isyysaste 0%. Veden v\xc3\xa4riluku oli 400 Pt/l.\n_START_SECTION_\nHistoriaa\n_START_PARAGRAPH_\nNiemen maatilan mailta Iso Kivij\xc3\xa4rven rannalta on l\xc3\xb6ydetty liuskeest\xc3\xa4 valmistettu hiomakivi, jossa on reik\xc3\xa4 kantohinaa varten. Esineen ik\xc3\xa4\xc3\xa4 ei ole arvioitu, mutta se on todenn\xc3\xa4k\xc3\xb6isesti pudonnut veteen aikana, jolloin j\xc3\xa4rvi tai meri peitti maat. Seutu on siten ollut kivikaudella asuttua._NEWLINE_J\xc3\xa4rven rannasta noin 80 metri\xc3\xa4 it\xc3\xa4\xc3\xa4np\xc3\xa4in sijaitsee historiallisen ajan j\xc3\xa4\xc3\xa4nn\xc3\xb6s Laurink\xc3\xa4mpp\xc3\xa4, josta on j\xc3\xa4ljell\xc3\xa4 asunnon kivijalka. Vuoden 1959 painetussa peruskartassa kohteessa n\xc3\xa4kyy kahden l\xc3\xa4mmitett\xc3\xa4v\xc3\xa4n asunnon ja kolmen kylm\xc3\xa4n rakennuksen karttamerkit. Vuoden 1992 peruskartassa toinen l\xc3\xa4mmitett\xc3\xa4vist\xc3\xa4 rakennuksista on poistettu kartalta. Samassa kartassa vastarannan pellot on metsitetty uudelleen._NEWLINE_V\xc3\xa4h\xc3\xa4 Kivij\xc3\xa4rvi sijaitsee vajaan puolen kilometrin et\xc3\xa4isyydell\xc3\xa4 Iso Kivij\xc3\xa4rvest\xc3\xa4. Jo vuoden 1959 peruskartassa V\xc3\xa4h\xc3\xa4 Kivij\xc3\xa4rven suolta oli kaivettu oja peltojen l\xc3\xa4pi Iso Kivij\xc3\xa4rveen, jonka seurauksena j\xc3\xa4rvi on ajan mittaan soistunut umpeen.'